**Muzulmánok Megtérnek 2 – Faisal Malick & Khalida Wukawitz**

Az iszlám nemzetekben nem létezik vallás-szabadság! Teljesen kitiltanak mindent, aminek köze van a kereszténységhez. Az utcán tilos bárkinek Bibliát magával hordania! Sőt, a saját otthonuk privát köreiben is tilos Biblia-tanulmányt folytatni! Ha egy muzulmán áttér a kereszténységre, azért halálbüntetés jár! Ettől függetlenül mégis több millió muzulmán él át természetfölötti megtapasztalást, találkozást Jézussal! Álmokat látnak! Angyalokkal találkoznak! Mennyei átéléseik vannak! Jeleket és csodákat tapasztalnak, melynek eredményeként olyan keresztényekké válnak, akik tűzben égnek Istenért! Most te magad is megkaphatod azt az impartációt, mely ugyanaz, mint ami egyenesen a Mennyből érkezett, amelyben ők is élnek és járnak!

**SID:** Helló, Sid Roth vagyok. Üdvözöllek világomban, ahol a természetfölötti a természetes! Valami új dolog történik a földkerekségen. Muzulmánok óriási számban megtérnek, és Jézus maga látogatja meg őket és sokuknak vannak mennyei átéléseik, álmaik és látomásaik. A legfenomenálisabb dolog ez, ami történhet! Amikor pedig ők Istenben érett keresztényekké válnak, nem csupán átlagos amerikai keresztény szinten vannak, hanem rendkívüli jelekben és csodákban mozognak! Két ilyen ember lesz ma a vendégem, akiktől hallhattok majd. Ha majd a másodikat is meghallgattad, mindaz, ami épp kiakasztott az életedben, már el is fog tűnni!

Istennek egy olyan jelenléte van most itt a stúdióban, ebben az adásban, a Menny légköre érezhető módon itt van. Minden eddigi műsortól, amit eddig láttál, különbözik a mai. Első vendégem Pakisztánban született, úgy hívják: Faisal Malick. Iszlám vallású volt egész életében. Naponta több órán át tanulmányozta a Koránt. Majd Kanadába ment, ahol bekapcsolódott egy network marketing programba. Továbbra is megmaradt az iszlám vallásában. Majd meghívták egy ilyen marketinges összejövetelre, ahol legalább 20,000 résztvevő volt jelen. Azt mondták neki, ha elmegy az első és második összejövetelre is, hamarosan a hálózati marketingesek első sorában lesz a helye! Erre ő azt mondta: „megteszem”. Fogalma sem volt ekkor arról, hogy ez egy Istentisztelet lesz. Már ott volt a kellős közepén, amikor rájött mi folyik, de azt mondta magában: „látom, mit csinálnak. A network marketinget használják arra, hogy ezen keresztül Jézus számára nyerjék meg az embereket. Most megfigyelem, hogy is csinálják ezt pontosan és majd én is épp ezt fogom tenni az iszlám kapcsán! Így a harmadik alkalomra is elmegy, ahol felszólítják az embereket, hogy álljon fel az, aki el akarja fogadni Jézust Messiásnak, ő pedig csupán tiszteletből feláll. Ekkor hirtelen történt valami, az utolsó dolog, amit valaha is vártál volna Faisal, hogy történjen. Mi történt?

***FAISAL:*** *Nos, hirtelen Isten megjelent. Fogalmam sem volt arról, hogy ilyesmi lehetséges. Emlékszem, ahogy ott álltam, Isten jelenléte átjárt, átment az egész testemen, majd körbejárt engem. Teljesen körbevett Isten jelenléte. Össze vissza cikáztak a gondolataim, kérdéseim, szívemben, elmémben, hogy mi ez az egész, hogy lehetséges ez? Először is, az döbbentett le, hogy Isten megjelent olyanok között, akik a szememben istenkáromlást csináltak azzal, hogy Jézust imádták. De ahogy végigment rajtam Isten jelenléte, az összes kérdésem eltűnt, egyetlen egy kérdést kivéve, ami viszont égett a szívemben. Azt mondtam: „Istenem, mit keresel Te itt? Azt hittem ezek a rossz fiúk, akik a rossz oldalon állnak” – a keresztényekre értettem ezt persze. Majd külső füllel hallható módon hallottam Istent válaszolni, amikor azt mondta: „Nem, ők az Én gyermekeim!” Majd másodszor is mondta: „Nem, ők az Én gyermekeim!” majd harmadszor is mondta: „Nem, ők az Én gyermekeim!” Amikor ezt mondta, olyan volt, mintha összedőlt volna bennem minden, amit egész életemben hittem és tapasztaltam muzulmánként. Mindaz, amiben addig hittem és tudtam Istenről hirtelen eltűnt, és csakis egyetlen személy tudatába kerültem, aki maga Jézus, az élő Isten fia!*

**SID**: Oké. Menjünk vissza február 24-hez. Megtapasztaltad Isten szeretetének folyóját. Mesélj erről.

***FAISAL****: Soha nem hittem volna addig, hogy Isten személyesen el tud jönni valakihez, egyetlen emberhez, hogy vele találkozzon. Azt gondoltam, ha meg is jelenik, akkor is csak nagy összejöveteleken a tömegben. De ott voltam teljesen egyedül azon a reggelen, 7:30 volt, amikor Isten kézzel fogható jelenléte megjelent és Isten valósága elkezdte betölteni az egész alagsort, ahol akkor laktam. Majd egyre erősebb és erősebb lett, és szó szerint kézzelfogható folyót éreztem, ami átment az egész bensőmön. Egy megállíthatatlan vízesés volt, mely non-stop folyt nagyon erőteljesen. És ez nem más volt, mint maga a szeretet, maga az élet, ami anyagot – „szubsztanciát” öltött. Valami olyan volt, amit soha addig nem éltem át és nem tapasztaltam. Ekkor azonban három órán keresztül megállíthatatlanul folyt végig rajtam. Majd hallottam egy gyönyörű, kedves, mégis hatalommal teljes hangot, ami a mi mennyei édesapánk, az Atya Isten hangja volt. Azt mondta: „Szeretlek fiam! Szeretlek fiam! Szeretlek fiam!” Háromszor mondta!*

**SID:** Az iszlámban valaha is tapasztaltál, vagy hallottál ilyesmiről?

***FAISAL****: Dehogyis! Sőt, Sid, egész életemben muzulmánként soha senkitől nem hallottam ezeket a szavakat! Csak olyat hallottam, hogy „bárcsak meg sem születtél volna” és talán az a szó is elhangzott valamikor, hogy „szeretlek”, de az Úr szavaiban nem csupán szavak voltak, amikor azt mondta: „szeretlek, fiam!” Ezek a szavak megváltoztattak engem. Nem is tudtam, hogyan reagáljak, szóval csak annyit mondtam: „Én is szeretlek, Apucim! Szeretlek, Apucim!” Ez a természetfölötti szeretet kicserélt engem, ami kézzel fogható formában folyóként jelent meg. Ennek eredményeként három dolog történt velem. Az első, hogy olyan intenzív szeretet és éhség alakult ki bennem az Atya iránt, ami soha addig nem volt. Addig is szerettem Istent, de soha nem szerettem Őt úgy, addig, mint azután. A második, hogy elkezdtem szeretni az embereket is sokkal jobban. Tudod, mindenki tud növekedni a szeretetben, én azonban hirtelen növekedtem ebben egy óriásit. Egyik pillanatról a másikra nagyon szerettem minden embert. A harmadik, hogy Isten Beszéde, a Szentírás iránt elkezdtem érezni egy nagyon intenzív szeretetet és éhséget. Emlékszem, hogy a kezembe vettem a Bibliát és nem tudtam letenni. 36 órán át olvastam természetfölöttien megállás nélkül és végig olvastam az egészet elejétől a végéig. Nem kívántam enni sem, csak Isten Beszédével akartam betelni, csak azt voltam képes megemészteni. Mindez természetfölötti volt. Ahogy ránéztem a Biblia egyik oldalára, Igeszakaszok szó szerint kiemelkedtek annak a lapjairól és egyenesen behatoltak a szellemembe és pontosan értettem, hogy mit jelentenek. Pontosan tudtam, hogy mi történik. Akkor még nem tudtam, hogy nevezzem ezt, ma már tudom, hogy ez kijelentés, kinyilatkoztatás volt. Isten maga a szívemre írta, a szívembe véste az Ő Szavait. Elkezdtem kijelentéseket kapni Isten valóságáról, mint az igazságról és elkezdtem azokat alkalmazni az életemben. Hát, így kezdődött.*

**SID**: Tudod, mi számomra a legelképesztőbb? Hogy azóta, bárkivel beszél, ez a folyó, ami a folyékony szeretet maga, elkezd kiáradni belőle és megérinti az embereket. Egyszer egyszerre 1500 embert érintett meg, de ezt majd a szünet után!

**SID**: Helló Sid Roth vagyok. Annyira izgatott vagyok, és nagyon lelkesít, hogy veletek beszélhetek. És tudjátok miért? Mert két volt muzulmán vendégem van ma, akiknek volt átélése, valóságos találkozása az Élő Istennel. Mindig olyan nagy benyomást tesz rám, amikor volt iszlám követők természetfölöttien találkoznak Istennel. És amilyen hevesen buzgó iszlám követők voltak azelőtt, pont ilyen hevesen buzgókká válnak az Igaz Élő Isten követésében is! Bár Istenben hittek az iszlámban is, de a szeretetét soha nem tapasztalták meg. Faisal, meséld el Kamal esetét.

***FAISAL****: Kamal már öt évesen arról álmodott, hogy megöli azokat, akik nem muzulmán hívők, mint például az Izráeliek, Amerikaiak, stb. Már 7 évesen csatlakozott a PLO-hoz, ami a Palesztin Liberális Organizáció, vagy Szervezet, más néven „iszlám testvériség”, akik már akkor megtanították az AK47-es géppisztoly használatára. Ott indult el terrorista karrierje. Elkezdett kiképezni más gyerekeket, elvitte őket Izráelbe a Golan-hegységhez, ahonnan lőszereket csempésztek, TNT robbanóanyagokat, bombákat, puskaporokat és egyebet, hogy azokkal fenyegetéseket, sőt robbantásos gyilkosságokat is elkövessenek. Már ilyen fiatalon ezt művelte és ez volt a szenvedélye. Ebben nőtt föl. Egyszerűen elképesztő, ahogy Isten egy ilyen embert is képes megérinteni.*

**SID**: Belekerült egy szörnyű autóbalesetbe, amikor épp Amerikában volt. Az orvos még sajnálta is, hogy épp itt történt vele ilyen baleset. Holott épp azért jött Amerikába, hogy a lehető legtöbb embert meg tudja téríteni az iszlám vallásra. Amit pedig meg kell ehhez jegyezni, hogy ezt azzal a módszerrel próbálják, hogy a helybéli nőket elcsábítják.

***FAISAL****: Igen, Kamal elmagyarázta, hogy ők ezt úgy hívják: „kulturális Jihad”. Ez pedig nem más, mint hogy az adott országba mennek, pl. Amerikába, találnak egy nőt, aki beléjük szeret, akit elvesznek feleségül, megszerzik az állampolgárságot, vízumot, zöld kártyát, vagy amit kell, majd a családon keresztül elkezdik terjeszteni az iszlám vallást. Ő pont egy ilyenre készült. Mindeközben meglátogatja a szegényeket, elmegy a feketékhez, a nehéz sorsúakhoz, de ez mind része a stratégiájuknak, hogy bármilyen segítségért elfogadják az iszlám vallást és számukra az a lényeg, hogy az terjedjen. Majd hirtelen egy autóbaleset érte, amit említettél is.*

**SID**: Ez az orvos pedig teljesen megkedvelte. Pedig Kamal ténylegesen gyűlölt mindenkit. De az orvos hívő létére annyira megkedvelte, hogy hazavitte őt saját otthonába, hogy együtt legyen velük és a gyermekeivel. A gyerekeket azonban már nem tudta kezelni, mivel azok szerették őt. Bombázták őt a szeretetükkel. De hallgassuk meg őt, amint a saját szavaival beszámol a történtekről.

***KAMAL:*** *Ezek a kisgyermekek, a kis kezeiket rám tették és –elnézést a kifejezésért,- de a Jézus imát imádkozták. Engem egész életemben arra képeztek, hogy minden ellen harcoljak az életemben és bármilyen nagy óriással is meg tudtam küzdeni. De ahogy azok a gyerekek ott játszottak, és ahogy azok az apró kis kezecskék megérintették az én kezem, elolvasztották a szívem. Hirtelen háború tombolt a bensőmben. Keresztény emberek jöttek heti egyszer meglátogatni, körbe álltak, én középen állva – imádkoztak értem, hogy Isten áldjon meg engem, hogy világítsa arcát reám és áldjon meg és mindezt a Jézus nevében teszik. Ez összezavart, mert arra a megértésre jutottam, hogy ezek az emberek nem is olyan rossz emberek, mint ahogy én azt gondoltam. Így imádkoztam: „Allah, ezeknek az embereknek élő személyes kapcsolatuk van az ő Istenükkel. Én is akarok veled ilyen kapcsolatot! Én is akarom hallani, hogy te azt mondod nekem, hogy szeretsz! Meg akarlak ismerni! Ha valósággal létezel, szólj hozzám! Azt ne felejtsd el, hogy ezek a keresztények, ha gyógyulásért imádkoznak, megkapják. Ha áttörésért imádkoznak, azt is megkapják. Imádkoznak, kérdeznek, majd azt mondják: hallottam, ahogy Isten azt mondja… Én is akarok ilyen kapcsolatot! Ha ez valóság és létezik, nekem ez kell. Egész életemben téged szolgáltalak Allah, ha valaki, akkor én megérdemlem, hogy ezt megkapjam!”*

**SID**: Tudjátok, Kamalt annyira frusztrálni kezdte, hogy az ő Istene nem szereti őt úgy, mint ahogy a keresztényeket szereti az ő Istenük. Az ő Istene még csak hozzá sem szólt. Semmi. Annyira elkeseredett ekkor, hogy öngyilkosságot akart elkövetni. Majd mi történt?

***FAISAL****: Egy pisztoly csövét dugta a szájába és már készen állt arra, hogy meghúzza a ravaszt, amikor hallott egy hangot. Egy halk, szelíd, csendes hangot, mely azt mondta neki: „Kamal, a muzulmánok Ábrahám Istenét imádják és hozzá imádkoznak, de a zsidók is Ábrahám Istenéhez imádkoznak és a keresztények is Ábrahám Istenéhez imádkoznak! Miért nem imádkozol és hívod segítségül te is az Ábrahám Istenét, aki Ábrahámnak, Izsáknak és Jákóbnak Istene?” Azt mondta: „rendben, megpróbálom. Ó, Ábrahámnak Istene, ha valóságosan létező vagy, mutasd meg magad nekem! Fedd föl magad előttem!” Ekkor hirtelen egy hatalmas fény töltötte be a szobát, egy valóságos dicsőség jelent meg, és maga Jézus sétált be a szobába! Ő azt mondta: „Ki vagy te, Uram?” épp úgy, mint ahogy Pál kérdezte. Majd Jézus így válaszolt: „Vagyok, aki Vagyok!” Erre ő: „hát ez meg mit jelent?” Azt mondta: „Én vagyok az Alfa és az Omega – a Kezdet és a Vég!” Ekkor rendkívülien megérintette őt Jézus. Azonnal meggyógyult, helyre jött a nyaka, kulcscsontja, csontjai, azonnal helyreállt minden.*

**SID:** Pedig olyan súlyos állapotban volt, hogy nem is tudta ellátni saját magát!

***FAISAL****: Így van. De ekkor azonnal tökéletesen meggyógyult és azt érezte, mintha folyékony tűz ment volna át rajta, ami természetfölöttien egyetlen pillanat alatt meggyógyította.*

**SID**: Oké. A műsor kezdete előtt azt mondtad, mielőtt a stúdióba érkeztél, Isten szólt hozzád. Mit mondott neked?

***FAISAL:*** *Sid, rengeteg sok gyűlöletet mutatott népem - a muzulmán emberek - a te néped, a zsidó nép felé az egész világon. Tiszteletlenség és gyűlölet áradt ki a zsidó nép felé. Nagyon azt éreztem a szívemben, hogy kérjelek meg téged, mint a zsidó nép képviselőjét most ebben a dologban, téged, aki ismered és szereted a Messiást. Úgy érzem Isten arra indított, hogy kérjelek meg, kérlek, bocsásd meg fivéreimnek és nővéreimnek, az én népemnek minden atrocitását, tiszteletlenségét és gyűlöletét, melyet a zsidó nép felé mutattak és fejeztek ki. Isten azt mondta ma nekem, ha ezt megteszem, több millió muzulmánt fel fog szabadítani az egész világon arra, hogy megtapasztalják és átéljék a megváltást, és nem csak ők, hanem a zsidók is megtapasztalják és megismerik az igaz Messiást, mert Isten szívében zsidó és nem zsidó, zsidó és muzulmán a kereszt által egy emberré lett, egy testté lett Őbenne és ezt meg is tapasztalják! Teljesen hiszem, hogy itt ezzel valami nagyon jelentőségteljes dolog történik! Ezért szeretnélek megkérni. Meg tudsz bocsátani nekünk mindazért, amit tettünk?*

**SID**: El kell, hogy mondjak valamit. Én magam is tettem kivetni valókat, Isten mégis megbocsátott. Ki vagyok én, hogy ne ajánljak föl megbocsátást, mindazok miatt, amiket Isten értem tett? Teljes szívemből megbocsátok mindent, amit valaha is tettetek minden egyes zsidóval, mindenért, amit mondtatok nemzetem, Izráel ellen. Teljesen megbocsátok a Yeshua, Jézus vére miatt, aki nekem is megbocsátott és mert a Yeshua vére mindnyájunk számára elérhető itt és most. Mindjárt visszajövünk és találkozunk egy olyan volt muzulmánnal, aki az egyik legcsodálatosabb ember, akivel valaha is találkoztam életemben!

**SID:** Helló, Sid Roth vagyok Khalida Wukawitzel. Khalida, te palesztin arab vagy, aki olyan háttérből jött, hogy nem is tudom, hogy élted túl mindazt, amin átmentél. Mégis, mindennek ellenére mosolyt látok az arcodon. Először is hadd mondjak el néhány dolgot Khalidáról. 11 napos korában édesanyja meghalt és ekkor apja elhagyta és magára hagyta őt. Nevelőintézetbe került, ahol 9 éves koráig volt. Kiment, hogy vizet igyon, amikor egy bomba eltalálta a nevelőintézetet és új családját teljesen kiirtotta. Egyszerűen nem tudták mit kezdjenek vele, hiszen még csak 9 éves volt, így eladták rabszolgának a Beduinoknak. Rosszabb sorsod volt, mint egy rabszolgának, mivel állandóan ütöttek-vertek. Csak a maradék ételt ehetted. Majd rád találtak katonák, akik kimenekítettek onnan és egy újabb nevelőintézetben helyeztek el, ahol rád talált a biológiai apád, aki viszont nem akart téged. Miről beszélünk itt? Elutasítás, elvetés, eldobás. Mennyi elutasítást bír ki egy emberi lény? El sem tudom képzelni, hogy egy gyermek hogy bír ki ennyi elutasítottságot? Majd a saját apád ismét rabszolgaként eladott téged, mivel ő nem akart visszafogadni és gondoskodni rólad. Majd 15 évesen házasságra kényszerített. A férje, ahogy megszülte gyermekét, kirúgja a házból és elválik tőle. Micsoda szégyen ez számára. Visszakerül apjához, aki igyekszik megszabadulni tőle, így kitépi karjaiból egyetlen gyermekét és egy újabb házasságba kényszeríti egy másik férfival, aki magával viszi őt az Egyesült Államokba. Majd a férjed, feljegyzéseim szerint úgy megvert, hogy eltört az állkapcsod. Miért tette ezt veled?

***KHALIDA:*** *Nos, ő egy agresszív típusú ember volt, de az én férjem volt. Az iszlám vallás arra tanítja a férjeket, hogy a feleségeiket meg kell nevelniük. Szóval, csak épp egy ilyen nevelési leckét adott nekem, ami semmi másra nem volt jó, csak hogy eltörje az állkapcsom, mert mellesleg – semmit nem tanultam belőle.*

**SID**: Hát ebben biztos vagyok! Tőle három gyermeked született. Tehát felesége vagy egy erőszakos, sértegető embernek. De még mindig nem értem. Hogy bírtad ki mindezt? Nem csak ezt a férjet, hanem az egész életet?

***KHALIDA****: Csakis Isten kegyelméből, mert emberileg ebbe már beleőrültem volna…*

**SID:** Ezek után aztán még rosszabbra fordult a helyzeted. A férjed tudatja veled, hogy meg fog ölni. Mit tettél ezzel?

***KHALIDA****: Muszáj volt elmenekülnöm. Mentenem kellett az életem és nagyon féltem.*

**SID**: Igazából hallottál egy hangot!

***KHALIDA:*** *Igen, hallottam egy hangot. Épp azon gondolkodtam, hogy nekem kellene végeznem az életemmel, amikor hallottam egy külső füllel hallható hangot, mely azt mondta nekem: „Hagyd ott a sötétséget és menj ki a fényre!” Azt hittem, most már biztos, hogy kezdek megőrülni, de nekem már úgyis mindegy, akkor inkább követem azt, amit ez a hang mondott. Mit veszíthetnék már ezzel?*

**SID**: Oké. Mit tud csinálni egy olyan nő, aki nem beszél angolul egy idegen országban, nincs pénze és van három pici gyermeke és ott bolyong az utcákon? Veled mi történt?

***KHALIDA:*** *Találkoztam egy keresztény hölggyel, aki úgy fogadott magához, mint ha a saját lánya lennék, és elkezdett Jézus szeretetéről beszélni nekem.*

**SID**: De te az iszlámot szeretted, méghozzá nem is akárhogy!

***KHALIDA:*** *Igen, ez így van!*

**SID**: Megszeretted ezt a hölgyet minden jóságáért, amit veled tett, de nem akartad az ő Jézusát.

***KHALIDA****: Pontosan. Épp az teremtett konfliktust bennem, hogyan hihetnék abban, Istennek van egy fia, mivel az iszlámban nekem azt tanították, hogy Isten nem olyan gyenge, hogy lenne neki saját fia. Számukra ez a gyengeség jele. Ezzel az érzéssel, gondolattal én is küzdöttem. Azonban vágytam arra a szeretetre, ami ebben a nőben megvolt, és ez hozta el az áttörést. Láttam rajta, hogy neki igazi öröme van. Láttam, hogy valódi szeretet van benne. Azt láttam, hogy egyszerű az élete, mert egyszerűen csak összeköttetésbe kerül Istennel és minden megy neki. Én éheztem erre.*

**SID:** Ebben a pillanatban elhatároztad, hogy meg akarod tudni, mi az igazság. Mondd el, hogy imádkoztál és mi történt!

***KHALIDA****: Emlékszem arra, hogy szinte bele voltam betegedve és fáradva abba, hogy bele vagyok betegedve és fáradva mindenbe. Elkezdtem imádkozni és azt mondtam: „Jézus, ha Te tényleg valóságos vagy és az vagy, mint amit mondanak Rólad, mutasd meg nekem!” Nem tudtam, hogy mindaz, amit mondanak Róla igaz, vagy sem, de így folytattam: „Az emberek azt mondják, Te Isten Fia vagy. Ha ez igaz, akkor mutasd meg magad nekem, mutasd meg, hogy Te tényleg Isten Fia vagy!” Nem gondoltam ezután az ima után, hogy bármi történni fog. De ezután az egyszerű kis ima után maga Jézus jelent meg előttem és egy természetfölötti átélésem és találkozásom volt az Úrral.*

**SID**: És ez még nem minden, mert utána pedig elragadt téged a Mennybe. Mit láttál a Mennyben?

***KHALIDA:*** *Imádatot láttam ott. Azt, hogy mennyire rajongva imádják ott Jézust, mint Isten Fiát és úgy magasztalják Őt, mint Királyt. Láttam ott kisbabákat, majd embereket, akik levették koronáikat és mind Jézus lábai elé tették. Nagyon erős és méltóságteljes volt ott Jézus.*

**SID**: És ekkor neked fogalmad sem volt arról, hogy mindez benne van a Bibliában…

***KHALIDA:*** *Nem tudtam, hisz egészen addig még soha nem volt Biblia a kezemben. Csak annyit tudtam, hogy mindaz, amit látok, igaz kell, hogy legyen, mert annyira élénken és valóságosan láttam. Olyan érzés volt, mint ha én magam is a Menny részévé váltam volna. Ezt egyszerűen nem lehet letagadni. Ami még nyilvánvaló lett számomra a Mennyben az, hogy Jézus maga Isten Beszéde, az Ige. Ahogy ránézel az arcára, annyira világít és fénylik a dicsősége, hogy azonnal kijelentéseket kapsz, melyek teljesen megelevenednek és valósággá válnak. Nem tudsz elmenekülni sem ezelől, amikor ott vagy.*

**SID**: Ami számomra nagyon izgalmas az, hogy Khalida azóta imádkozik emberekért, és ők csodákat tapasztalnak. Rákosok meggyógyulnak. De ami még ennél is izgalmasabb, sok olyan kijelentés, amit kapott a dicsőítéssel, imádattal kapcsolatban. Ő maga is Isten imádója, méghozzá olyan, mint amit nem láttunk még korábban, de magad is megtapasztalod majd, mert te magad is Isten imádója leszel! Khalida, szeretnélek megkérni arra, hogy imádd most Istent itt úgy, mintha egyedül lennél otthon. Nincs senki más most körülötted, csak Isten. Itt a nézőket pedig arra kérem, és az otthon ülő nézőket is most, hogy ti magatok is kezdjétek el Istent imádni! Ahogy ezt teszed, Isten meg is fog jelenni! Imádnád Istent most azonnal?

***KHALIDA****: Igen. Szeretnék most egyenesen az emberek szemébe nézni, hogy elmondjam, mekkora erő lakozik a te mennyei nyelvedben, amikor nyelveken imádkozol! Erő van benne! A Biblia ezt úgy nevezi: „Isten tökéletes kegyelme”. Ezzel nem hibázhatsz! Mindnyájunkat úgy teremtett Isten, hogy imádattal, hódolattal jöjjünk Elé, telve hittel és Ő ekkor megjelenik! A Biblia szerint Ő a dicséreteink között lakozik!*

**SID**: Imádkozz akkor úgy, mintha otthon lennél!

***KHALIDA****: [nyelveken szól]. Most pedig kimondom angolul, hogy mit imádkoztam nyelveken: szellemem magasztalta és mindenek fölé emelte Jézust. Följebb minden körülménynél az életedben, följebb a válásod nehézségeinél, följebb a betegségednél, gyengeségednél és mindennél, amivel szembe találod magad! Kérlek, naponta emeld magasabbra ezt a Királyt – Jézust, minden körülménynél, és garantálom, hogy ugyanazt fogod átélni, amit Hágár is átélt, és ahogy sokan mások is a Bibliában, és ahogy mi - volt muzulmánok is átéltünk. Miközben Jézust magasztaljuk föl, Isten igaz imádóivá válunk! Egyszerűen alá vetjük magunkat Isten Szellemének, mert ez a mi hadviselésünk fegyvere. Ha szellemben és igazságban imádod Istent, semmi esetre sem veszítheted el a csatát!*